Eric Liddell

**Eric Henry Liddell** (kinesisk: 李爱锐, pinyin *Li Airui*, født 16. januar 1902 i Tianjin i Kina, død 21. februar 1945 i Weixian i Shandong) var en skotsk friidrettsutøver og rugbyspiller. Han vant gull på 400 meter under OL 1924 i Paris, og arbeidet deretter som protestantisk misjonær i Kina. 

## Bakgrunn
Eric Liddell var født i Tianjin i det nordlige Kina, som sønn av skotske misjonærer. Da Eric var seks år, ble han sammen med sin to år eldre bror skrevet inn ved Eltham College i Blackheath i England, en kostskole for misjonærsønner. Foreldrene og søsteren Jenny dro tilbake til Kina.  

Ved Eltham utmerket Liddell seg i sport, blant annet cricket, friidrett og rugby. Han ble regnet som Skottlands raskeste sprinter mens han var ved Eltham. 

## University of Edinburgh
I 1920 begynte Eric ved University of Edinburgh for å studere Pure Science. Han konkurrerte fremdeles i både friidrett og rugby. Han spilte ved flere anledninger på det skotske landslaget i rugby, og i 1924 satte han ny skotsk rekord på distansen 100 yards ved å løpe på 9,7. Denne rekorden ble stående i 35 år. 

## OL i Paris
Sommeren 1924 ble OL arrangert i Paris. Liddell var en dypt troende kristen, og nektet å konkurrere på søndager. Dermed måtte han trekke seg fra 100 meter, hans presumptivt beste øvelse. Tidsplanen var offentliggjort flere måneder tidligere, og han hadde bestemt seg for ikke å delta i god tid før lekene begynte. Liddell brukte tiden til å trene 400 meter, en øvelse han tidligere hadde oppnådd gode resultater i. 

I finalen overrasket Liddell ved å vinne gull på ny verdensrekord, 47,6. Noen dager tidligere hadde han også løpt 200 meter, der han fikk bronse.

## OL-medaljer
* 1924  Paris -  **Gull** i friidrett, 400 meter  Storbritannia 
* 1924  Paris -  Bronse i friidrett, 200 meter  Storbritannia

## ''Ildvognene''
Liddells vei til de olympiske lekene ble skildret av den britiske regissøren Hugh Hudson i filmen *[[Ildvognene]]*, som i 1981 ble tildelt fire Oscar-priser.

## Misjonsarbeid

Etter endt idrettskarriere dro Liddell tilbake til Kina, der han virket som misjonær fra 1925 til 1943. Først var han i Tianjin, og senere i Xiaozhang i fylket Zaoqiang i prefekturet Hengshui i provinsen Hebei.

I 1932 ble han ordinert til pastor. I 1934 giftet han seg med den kanadiske misjonæren Florence Mackenzie, og de fikk tre døtre. Etter utbruddet av andre kinesisk-japanske krig i 1937 ble situasjonen for utlendinger mer og mer anspent. I 1941 anbefalte den britiske regjering sine borgere om å reise fra Kina, men Liddell ble i Kina mens hans kone og barn dro til Canada. Selv ble han internert av japanerne i 1943, og døde i en interneringsleir i Shandong.

## Referanser


## Litteratur
* Magnusson, Sally &ndash;  *The Flying Scotsman* Quartet Books, 1981. ISBN 0-7043-3379-1
* Swift, Catherine &ndash; *Eric Liddell* Bethany House Publishers, 1990. ISBN 1-55661-150-1
* Caughey, Ellen &ndash; *Eric Liddell: Olympian and Missionary* Barbour Books, 2000. ISBN 1-57748-667-6
* Gilkey, Langdon &ndash; *Shantung Compound* Harper & Row, 1966, pp. 192-193. ISBN 0-06-063113-9
* McCasland,  David &ndash; *Eric Liddell: Pure Gold: A New Biography Of The Olympic Champion Who Inspired Chariots Of Fire.* Discovery House Publishers, 2003. ISBN 1-57293-130-2

## Eksterne lenker
* 
* Eric Liddell Eric Liddell Centre, Edinburgh
* Biografi på hjemmesidene til Eltham College